               EURÓPAI BIZOTTSÁG
            Brüsszel, 2018.4.11.
            COM(2018) 176 final
            2018/0085(NLE)
            Javaslat
            A TANÁCS HATÁROZATA
            az Európai Unió és a Brazil Szövetségi Köztársaság közötti, a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló megállapodást módosító, az Európai Unió és a Brazil Szövetségi Köztársaság közötti megállapodásnak az Európai Unió nevében történő aláírásáról

               INDOKOLÁS

               1.A JAVASLAT HÁTTERE

               A 2013. június 26-i 610/2013/EU rendelet
                  1
                (a továbbiakban: a Schengeni határellenőrzési kódex módosítása) módosította a Schengeni Megállapodás végrehajtásáról szóló egyezményt
                  2
                (Schengeni Egyezmény), az 562/2006/EK rendeletet
                  3
                (Schengeni határellenőrzési kódex) és a 810/2009/EK rendeletet
                  4
                (Uniós Vízumkódex), valamint többek között újradefiniálta a harmadik országbeli állampolgárok schengeni térségben való rövid távú tartózkodásának fogalmát. 2013. október 18-tól a rövid távú tartózkodás céljából a schengeni térségbe beutazni kívánó – akár vízumköteles, akár vízummentes – harmadik országbeli állampolgárok engedélyezett tartózkodásának maximális időtartama „bármely 180 napos időszakban legfeljebb 90 napban” került meghatározásra. A 2013. október 18-ig hatályos meghatározáshoz képest („az első beutazás időpontjától számított hat hónapon belül, de legfeljebb három hónapig”) az új meghatározás pontosabb, mivel az időtartamot hónapok helyett napokban állapítja meg. Emellett a meghatározásból törlésre került „az első beutazás időpontjától számított” szövegrész, amely számos bizonytalanság és kérdés forrása volt.

               A Schengeni határellenőrzési kódex módosítása minden szükséges változást bevezetett a vízumügyi és határellenőrzési uniós vívmányokba, vagyis a Schengeni Egyezménybe, a Schengeni határellenőrzési kódexbe, az Uniós Vízumkódexbe és az 539/2001/EK rendeletbe
                  5
               . Ugyanakkor a rövid távú tartózkodás fogalmát az Európai Unió által kötött egyes nemzetközi megállapodások is magukban foglalják. Az Antigua és Barbudával
                  6
               , a Bahamai Közösséggel
                  7
               , a Barbadosszal
                  8
               , a Brazil Szövetségi Köztársasággal
                  9
               , a Mauritiusi Köztársasággal
                  10
               , a Saint Kitts és Nevis Államszövetséggel
                  11
               , valamint a Seychelle Köztársasággal
                  12
                kötött vízummentességi megállapodás a vízummentes tartózkodás időtartamának meghatározásakor még mindig a régi meghatározást („az első beutazást követő hat hónapos időtartam során legfeljebb három hónap”
                  13
               ) alkalmazza.

               A Bizottság 2014. július 16-án ajánlást fogadott el az Európai Unió és a fent említett országok közötti, a rövid idejű tartózkodásra jogosító vízumok alóli mentességre vonatkozó megállapodások módosítására irányuló tárgyalások megkezdésére adandó felhatalmazásról szóló tanácsi határozatról
                  14
               , amelyet a Tanács 2014. október 9-én elfogadott
                  15
               . Ennek célja az volt, hogy végrehajtsák e hét ország tekintetében a rövid távú tartózkodás új, a Schengeni határellenőrzési kódex módosításának megfelelő meghatározását. Emellett a vízummentességi megállapodásokban a „rövid távú tartózkodás” hónapok helyett napokban történő meghatározása egyszerűbben ellenőrizhető és számítható digitális/informatikai eszközökkel, ami célszerűbb a központi határigazgatási rendszerek – például a javasolt határregisztrációs rendszer – szempontjából
                  16
               .

               A Tanács felhatalmazását követően a Bizottság megkezdte a vízummentességi megállapodások módosításáról szóló tárgyalásokat az érintett hét országgal (Antigua és Barbuda, Bahamai Közösség, Barbados, Brazil Szövetségi Köztársaság, Mauritiusi Köztársaság, Saint Kitts és Nevis Államszövetség, valamint Seychelle Köztársaság).

               2017. október 31-én sikeresen lezárták a Brazíliával folytatott tárgyalásokat, és parafálták az Európai Unió és a Brazil Szövetségi Köztársaság közötti, a diplomáciai, szolgálati vagy hivatalos útlevéllel rendelkező személyeknek, illetve a közönséges útlevéllel rendelkező személyeknek a rövid távú tartózkodásra jogosító vízumok alóli mentességéről szóló két megállapodás módosításáról szóló megállapodásokat. Mindkét fél megállapodott arról, hogy egyéb technikai részletek mellett (lásd alább) elfogadják a „rövid távú tartózkodás” új fogalommeghatározását, az utazók szempontjából azonban egyik módosítás sem érdemi.

               Az Egyesült Királyság és Írország különleges helyzetét a megállapodások preambuluma említi.

               2.JOGALAP, SZUBSZIDIARITÁS ÉS ARÁNYOSSÁG

               •Jogalap

               Az Európai Unió és a Brazil Szövetségi Köztársaság közötti, a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló megállapodás (a továbbiakban: a megállapodás) előírja, hogy mindkét szerződő fél jóváhagyása szükséges, vonatkozó eljárásaiknak megfelelően. Az Unió részéről ez a megállapodás aláírásáról és megkötéséről szóló tanácsi határozatokat jelenti.

               Ezt a javaslatot a Tanács elé terjesztik annak érdekében, hogy felhatalmazást adjon a megállapodás aláírására.

               A megállapodás biztosítja a jogszabályok összhangját és közelítését a tagállamok között, mivel következetesen érvényesíti a rövid távú tartózkodás új – a Schengeni határellenőrzési kódex módosításában foglalt – meghatározását, amely egyértelművé teszi a „rövid távú tartózkodás” értelmezését.

               A javaslat jogalapja az Európai Unió működéséről szóló szerződés (EUMSZ) 77. cikke (2) bekezdésének a) pontja, összefüggésben annak 218. cikkével.

               Az Unió nem rendelkezik hatáskörrel arra, hogy a schengeni vívmányok – köztük a közös vízumpolitika – végrehajtásához társult négy országra nézve kötelező erejű módosításokat vezessen be a vízummentességi megállapodásokba. A schengeni térségben engedélyezett tartózkodás időtartamára vonatkozó rendelkezéseket illetően az összehangolt megközelítés és végrehajtás biztosítása érdekében a megállapodás együttes nyilatkozatot foglal magában arról, hogy egyrészről a Brazil Szövetségi Köztársaság, másrészről Izland, Liechtenstein, Norvégia és Svájc részéről kívánatos a hatályos kétoldalú vízummentességi megállapodásaik megfelelő módosítása.

               •Szubszidiaritás (nem kizárólagos hatáskör esetén)

               Az EUMSZ 77. cikke (2) bekezdésének a) pontja szerint a vízummentességi megállapodások tárgyalása az Unió kizárólagos hatáskörébe tartozik.

               Továbbá amennyiben egy nemzetközi megállapodás egyik szerződő fele az Európai Unió, a tagállamok jogszerűen az érintett megállapodás semmilyen módosítását nem hajthatják végre önállóan. Következésképpen uniós szintű fellépésre van szükség.

               •Arányosság

               Ez a javaslat nem lépi túl a kitűzött cél eléréséhez – vagyis a Brazil Szövetségi Köztársaság és az Európai Unió közötti, a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló meglévő megállapodás módosításához – szükséges mértéket.

               3.KÖLTSÉGVETÉSI VONZATOK

               A javaslatnak nincs költségnövelő hatása az EU költségvetésére.

               4.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

               •Az érdekelt felekkel folytatott konzultációk

               2014. október 9-én a Tanács a tárgyalási irányelvek elfogadásával felhatalmazta a Bizottságot arra, hogy megkezdje a Brazil Szövetségi Köztársasággal a két fél közötti, a diplomáciai, szolgálati vagy hivatalos útlevéllel rendelkező személyeknek a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló megállapodás módosításáról szóló tárgyalásokat. A tagállamokat a vízum-munkacsoport ülésein tájékoztatták a tárgyalások alakulásáról.

               5.EGYÉB ELEMEK

               •A tárgyalások eredménye

               A Bizottság úgy véli, hogy a Tanács tárgyalási irányelveiben rögzített célkitűzések megvalósultak, és a megállapodás tervezete elfogadható az Unió számára.

               A megállapodás végleges tartalma a következőképpen foglalható össze:

               a. A tartózkodás időtartama

               A megállapodás vízummentes utazásról rendelkezik az Európai Unió diplomáciai, szolgálati vagy hivatalos útlevéllel rendelkező polgárai és a Brazil Szövetségi Köztársaság diplomáciai, szolgálati vagy hivatalos útlevéllel rendelkező állampolgárai számára a másik Szerződő Fél területére irányuló, bármely 180 napos időszakban legfeljebb 90 napig tartó utazás esetén (az első beutazást követő hat hónapos időtartam során legfeljebb három hónap helyett). Az új meghatározás a megállapodás egészében alkalmazandó.

               b. Záró rendelkezés – a megállapodás felfüggesztése (8. cikk (4) bekezdés)

               A megállapodás értelmében a 8. cikk (4) bekezdésének utolsó mondata a következőképpen módosul: „Az e megállapodás alkalmazását felfüggesztő Szerződő Fél haladéktalanul tájékoztatja a másik Szerződő Felet, amennyiben a felfüggesztés okai megszűntek, valamint megszünteti a felfüggesztést.” A „,valamint megszünteti a felfüggesztést” szövegrész jelenlegi szövegbe történő beillesztésének köszönhetően a megállapodás egyértelművé teszi, hogy a vízummentesség felfüggesztését a felfüggesztéshez vezető okok megszűnése esetén meg kell szüntetni. E tekintetben a módosítás a Brazil Szövetségi Köztársasággal fennálló, a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló megállapodás szövegét az Unió által 2015-ben és 2016-ban aláírt összes többi vízummentességi megállapodás szövegéhez igazítja. 2016. június 14-én konzultáltak a vízum-munkacsoporttal erről a módosításról, és egyetlen tagállam sem emelt kifogást.

               c. Együttes nyilatkozatok

               A megállapodáshoz két együttes nyilatkozatot csatolnak:

               – a bármely 180 napos időszakban legfeljebb 90 nap értelmezéséről, valamint;

               – Izlandról, Norvégiáról, Svájcról és Liechtensteinről.

               e. Hatálybalépés

               A megállapodás a Szerződő Felek megerősítési eljárások befejezéséről szóló kölcsönös értesítésének napját követő 6. hónap első napján lép hatályba. Annak érdekében, hogy garantált legyen a jogbiztonság, az utazók pedig világosan megérthessék és betarthassák a jogszabályt, kellően hosszú átmeneti időszakra van szükség. A megállapodás megerősítését követő hat hónapos időszak lehetővé teszi az utazók számára, hogy még az előtt befejezzék a régi rendszer szerint számított rövid távú tartózkodásaikat, hogy hatályba lépne a rövid távú tartózkodás új meghatározása és az utolsó 180 napra vonatkozó referencia-időszak.

               A megállapodás nem érinti az Európai Unió és a Brazil Szövetségi Köztársaság közötti, a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló hatályos megállapodás semmilyen egyéb rendelkezését, így területi hatályát sem.

               6.KÖVETKEZTETÉS

               A fenti megfontolásokra tekintettel a Bizottság azt javasolja, hogy a Tanács határozzon a megállapodásnak az Unió nevében történő aláírásáról, és hatalmazza fel a Tanács elnökét az Unió nevében aláírásra jogosult személy(ek) kijelölésére.

               2018/0085 (NLE)

               Javaslat

               A TANÁCS HATÁROZATA

               az Európai Unió és a Brazil Szövetségi Köztársaság közötti, a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló megállapodást módosító, az Európai Unió és a Brazil Szövetségi Köztársaság közötti megállapodásnak az Európai Unió nevében történő aláírásáról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 77. cikke (2) bekezdésének a) pontjára, összefüggésben annak 218. cikke (5) bekezdésével,

               tekintettel az Európai Bizottság javaslatára,

               mivel:

               (1)A 610/2013/EU európai parlamenti és tanácsi rendelet
                  17
                horizontális változásokat vezetett be a vízumügyi és határigazgatási uniós vívmányok terén, és a rövid távú tartózkodást bármely 180 napos időszakban legfeljebb 90 napban határozta meg.

               (2)A rövid távú tartózkodás uniós rendszerének harmonizációja fényében az Európai Unió és a Brazil Szövetségi Köztársaság közötti, a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló megállapodásba bele kell foglalni ezt az új meghatározást.

               (3)2014. október 9-én a Tanács felhatalmazta a Bizottságot a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló, az Európai Unió és a Brazil Szövetségi Köztársaság közötti megállapodást módosító, az Európai Unió és a Brazil Szövetségi Köztársaság közötti megállapodásra (a továbbiakban: a megállapodás) irányuló tárgyalások megkezdésére. A Brazil Szövetségi Köztársasággal a megállapodásról folytatott tárgyalások, annak 2017. október 31-i parafálásával sikeresen lezárultak

               (4)Ez a határozat a schengeni vívmányok azon rendelkezéseinek továbbfejlesztését képezi, amelyekben az Egyesült Királyság a 2000/365/EK tanácsi határozattal összhangban nem vesz részt
                  18
               . Ennélfogva az Egyesült Királyság nem vesz részt a határozat elfogadásában, az rá nézve nem kötelező és nem alkalmazandó.

               (5)Ez a határozat a schengeni vívmányok azon rendelkezéseinek továbbfejlesztését képezi, amelyekben Írország a 2002/192/EK tanácsi határozattal
                  19
                összhangban nem vesz részt. Ennélfogva Írország nem vesz részt a határozat elfogadásában, az rá nézve nem kötelező és nem alkalmazandó.

               (6)A módosító megállapodást alá kell írni, és a módosító megállapodáshoz csatolt nyilatkozatokat jóvá kell hagyni az Unió nevében,

               ELFOGADTA EZT A HATÁROZATOT:

               1. cikk

               A Tanács az Unió nevében jóváhagyja az Európai Unió és a Brazil Szövetségi Köztársaság közötti, a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló megállapodást módosító, az Európai Unió és a Brazil Szövetségi Köztársaság közötti megállapodás (a továbbiakban: a megállapodás) aláírását, figyelemmel az említett megállapodás megkötésére.

               Az aláírandó megállapodás szövegét csatolták e határozathoz.

               2. cikk

               Az e határozathoz csatolt nyilatkozatokat a Tanács az Unió nevében jóváhagyja.

               3. cikk

               A Tanács Főtitkársága – a megállapodás megkötésére figyelemmel – teljes mértékben felhatalmazza a megállapodás tárgyalója által megjelölt személyt vagy személyeket a megállapodás aláírására.

               4. cikk

               Ez a határozat elfogadásának napját követő huszadik napon lép hatályba.

               Kelt Brüsszelben, -án/-én.

                     a Tanács részéről

                     az elnök

                     (1)

                        HL L 182., 2013.6.29., 1. o.

                     (2)

                        HL L 239., 2000.9.22., 19. o.

                     (3)

                        HL L 105., 2006.4.13., 1. o.

                     (4)

                        HL L 243., 2009.9.15., 1. o.

                     (5)

                        HL L 81., 2001.3.21., 1. o.

                     (6)

                        HL L 169., 2009.6.30., 1. o.

                     (7)

                        HL L 169., 2009.6.30., 23. o.

                     (8)

                        HL L 169., 2009.6.30., 9. o.

                     (9)

                        Az EU két megállapodást kötött a Brazil Szövetségi Köztársasággal. Egyet a közönséges útlevéllel rendelkező személyekre vonatkozóan (HL L 255., 2012.9.21., 4. o.), egy különálló megállapodást pedig a diplomata-, szolgálati vagy hivatali útlevéllel rendelkező személyekre vonatkozóan (HL L 66., 2011.3.12., 2. o.).

                     (10)

                        HL L 169., 2009.6.30., 16. o.

                     (11)

                        HL L 169., 2009.6.30., 37. o.

                     (12)

                        HL L 169., 2009.6.30., 30. o.

                     (13)

                        Lásd a „Tárgy” és „A tartózkodás időtartama” című részeket a megállapodásokban.

                     (14)

                        COM(2014) 468 final.

                     (15)

                        A Tanács határozata (2014. október 9.) az Európai Unió/Közösség, valamint Antigua és Barbuda, a Bahamai Közösség, Barbados, a Brazil Szövetségi Köztársaság, a Mauritiusi Köztársaság, a Saint Kitts és Nevis Államszövetség és a Seychelle Köztársaság közötti, a rövid idejű tartózkodásra jogosító vízumok alóli mentességre vonatkozó megállapodások módosítására irányuló tárgyalások megkezdésére a Bizottságnak adandó felhatalmazásról.

                     (16)

                        COM(2016)194 final.

                     (17)

                        Az Európai Parlament és a Tanács 610/2013/EU rendelete (2013. június 26.) a személyek határátlépésére irányadó szabályok közösségi kódexének (Schengeni határellenőrzési kódex) létrehozásáról szóló 562/2006/EK európai parlamenti és tanácsi rendelet, a Schengeni Megállapodás végrehajtásáról szóló egyezmény, a 810/2009/EK európai parlamenti és tanácsi rendelet, az 1683/95/EK tanácsi rendelet, az 539/2001/EK tanácsi rendelet, valamint a 767/2008/EK európai parlamenti és tanácsi rendelet módosításáról (HL L 182., 2013.6.29., 1. o.).

                     (18)

                        A Tanács 2000/365/EK határozata (2000. május 29.) Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről (HL L 131., 2000.6.1., 43. o.).

                     (19)

                        A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).

    ---documentbreak---

               EURÓPAI BIZOTTSÁG
            Brüsszel,2018.4.11.
            COM(2018) 176 final
            MELLÉKLET
            a következőhöz:
            Javaslat A Tanács határozata
            az Európai Unió és a Brazil Szövetségi Köztársaság közötti, a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló megállapodást módosító, az Európai Unió és a Brazil Szövetségi Köztársaság közötti megállapodásnak az Európai Unió nevében történő aláírásáról

               MELLÉKLET

               MEGÁLLAPODÁS

               az Európai Unió és a Brazil Szövetségi Köztársaság közötti, a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló megállapodást módosító, az Európai Unió és a Brazil Szövetségi Köztársaság közötti megállapodás

               AZ EURÓPAI UNIÓ

               egyrészről, és

               A BRAZIL SZÖVETSÉGI KÖZTÁRSASÁG (a továbbiakban: Brazília),

               másrészről,

               a továbbiakban együtt: a Szerződő Felek,

               TEKINTETTEL az Európai Unió és a Brazil Szövetségi Köztársaság közötti, a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra jogosító vízumok alóli mentességéről szóló megállapodásra (a továbbiakban: a megállapodás), amely 2011. április 1-jén lépett hatályba,

               NYUGTÁZVA, hogy a megállapodás működése a Szerződő Felek diplomáciai, szolgálati vagy hivatalos útlevéllel rendelkező állampolgárainak megelégedésére szolgál,

               FIGYELEMBE VÉVE, hogy a rövid távú tartózkodás megállapodásban foglalt meghatározása (az első beutazást követő hat hónapos időtartam során legfeljebb három hónap) nem elég pontos, és különösen az „első beutazás” fogalma kapcsán kételyek és kérdések merülhetnek fel,

               SZEM ELŐTT TARTVA, hogy a 2013. június 26-i 610/2013/EU rendelet horizontális változásokat vezetett be az EU vízumügyi és határigazgatási „belső” vívmányai terén, és a rövid távú tartózkodást „bármely 180 napos időszakban legfeljebb 90 napban” határozta meg,

               FIGYELEMBE VÉVE, hogy az Európai Unió által létrehozandó határregisztrációs rendszer szükségessé teszi a rövid távú tartózkodás egységes és egyértelmű, valamennyi harmadik országbeli állampolgárra alkalmazandó meghatározását,

               AZZAL AZ ÓHAJJAL, hogy a Szerződő Felek határátkelőhelyein biztosítsák a zökkenőmentes utasforgalmat,

               FIGYELEMBE VÉVE az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló jegyzőkönyvet, valamint az Európai Unió keretébe beillesztett schengeni vívmányokról szóló jegyzőkönyvet, és megerősítve, hogy e megállapodás rendelkezései az Egyesült Királyságra és Írországra nem alkalmazandók,

               A KÖVETKEZŐKBEN ÁLLAPODTAK MEG:

               1. cikk

               A megállapodás e cikk rendelkezéseinek megfelelően módosul:

               (1)Az 1. cikkben a „hat hónapos időtartam alatt legfeljebb három hónapig” szövegrész helyébe a „bármely 180 napos időszakban legfeljebb 90 napig” szövegrész lép.

               (2)A 4. cikk (1) bekezdésének helyébe a következő szöveg lép:

               „Az Unió diplomáciai, szolgálati vagy hivatalos útlevéllel rendelkező polgárai bármely 180 napos időszakban legfeljebb 90 napig tartózkodhatnak a Brazília területén.”

               (3)A 4. cikk (2) bekezdésének helyébe a következő szöveg lép:

               „Brazília diplomáciai, szolgálati vagy hivatalos útlevéllel rendelkező állampolgárai bármely 180 napos időszakban legfeljebb 90 napig tartózkodhatnak a schengeni vívmányokat teljeskörűen alkalmazó tagállamok területén. Ez az időtartam a schengeni vívmányokat még nem teljeskörűen alkalmazó tagállamok területén történő tartózkodástól függetlenül számítandó.

               Brazília diplomáciai, szolgálati vagy hivatalos útlevéllel rendelkező állampolgárai bármely 180 napos időszakban legfeljebb 90 napig tartózkodhatnak minden egyes, a schengeni vívmányokat még nem teljeskörűen alkalmazó tagállam területén, a schengeni vívmányokat teljeskörűen alkalmazó tagállamok területén való tartózkodásra számított időtartamtól függetlenül.”

               (4)A 4. cikk (3) bekezdésében a „három hónapot” szövegrész helyébe a „90 napot” szövegrész lép.

               (5)A 8. cikk (4) bekezdésének utolsó mondata helyébe a következő szöveg lép:

               „Az e megállapodás alkalmazását felfüggesztő Szerződő Fél haladéktalanul tájékoztatja a másik Szerződő Felet, amennyiben a felfüggesztés okai megszűntek, valamint megszünteti a felfüggesztést.”

               2. cikk

               E megállapodást a Szerződő Felek saját belső eljárásaikkal összhangban erősítik meg vagy hagyják jóvá, és e megállapodás azt a napot követő 6. hónap első napján lép hatályba, amikor az utolsó Fél értesíti a másik Felet arról, hogy az említett eljárások befejeződtek.

               Kelt […]-ban/-ben, a kétezer-tizenhetedik év […] havának […] napján két-két eredeti példányban angol, bolgár, cseh, dán, észt, finn, francia, görög, holland, horvát, lengyel, lett, litván, magyar, máltai, német, olasz, portugál, román, spanyol, svéd, szlovák, valamint szlovén nyelven, amely szövegek mindegyike egyaránt hiteles.

               az Európai Unió részéről

               a Brazil Szövetségi Köztársaság részéről

               EGYÜTTES NYILATKOZAT IZLANDRÓL, NORVÉGIÁRÓL, SVÁJCRÓL ÉS LIECHTENSTEINRŐL

               Kívánatos, hogy egyrészről Norvégia, Izland, Svájc és Liechtenstein, másrészről Brazília hatóságai a jelen megállapodásban foglalt feltételeknek megfelelően haladéktalanul módosítsák a diplomáciai, szolgálati vagy hivatalos útlevéllel rendelkező személyeknek a rövid távú tartózkodásra vonatkozó vízumok alóli mentességéről szóló, hatályos kétoldalú megállapodásokat.

               EGYÜTTES NYILATKOZAT A BÁRMELY 180 NAPOS IDŐSZAKBAN LEGFELJEBB 90 NAP ÉRTELMEZÉSÉRŐL

               A Szerződő Felek egyetértenek abban, hogy a megállapodás 4. cikkében rögzített, bármely 180 napos időszakban legfeljebb 90 napos időtartam folyamatos tartózkodást vagy több egymást követő látogatást jelent, amelyek időtartama bármely 180 napos időszakban összességében nem haladja meg a 90 napot.

               A „bármely” kifejezés folyamatosan aktualizált 180 napos referencia-időszak alkalmazására utal: a tartózkodás minden napján a megelőző 180 napos időszakra tekintenek vissza annak ellenőrzése céljából, hogy továbbra is teljesül-e a bármely 180 napos időszakon belüli 90 napra vonatkozó követelmény. Ez többek között azt jelenti, hogy egy megszakítás nélküli 90 napos távollét legfeljebb 90 napos új tartózkodást tesz lehetővé.

               ________


               EURÓPAI BIZOTTSÁG
            Brüsszel, 2018.5.17.
            COM(2018) 275 final
            2018/0130(COD)
            Javaslat
            AZ EURÓPAI PARLAMENT ÉS A TANÁCS HATÁROZATA
            a 96/53/EK tanácsi irányelvnek a jobb aerodinamikai, energiahatékonysági és biztonsági teljesítményt biztosító vezetőfülkék esetében engedélyezett legnagyobb hosszúságra vonatkozó különös szabályok végrehajtási határideje tekintetében történő módosításáról

               INDOKOLÁS

               1.
                     A JAVASLAT HÁTTERE

               •
                     A javaslat indokai és céljai

               A Közösségen belül közlekedő egyes közúti járművek nemzeti és a nemzetközi forgalomban megengedett legnagyobb méreteinek, valamint a nemzetközi forgalomban megengedett legnagyobb össztömegének megállapításáról szóló, 1996. július 25-i 96/53/EK tanácsi irányelvet
                  1
                legutóbb a Közösségen belül közlekedő egyes közúti járművek nemzeti és a nemzetközi forgalomban megengedett legnagyobb méreteinek, valamint a nemzetközi forgalomban megengedett legnagyobb össztömegének megállapításáról szóló, 2015. április 29-i (EU) 2015/719 európai parlamenti és tanácsi irányelv
                  2
                módosította.

               Az (EU) 2015/719 irányelv egyik célja az volt, hogy javítsa az irányelv hatálya alá tartozó gépjárművek aerodinamikai jellemzőit, és ennek érdekében e járművek esetében – bizonyos feltételek teljesülése esetén – lehetővé tette a legnagyobb hosszúságra vonatkozó korlátoktól való eltérést. További cél volt a jogszabálynak a technológiai fejlődéshez és a változó piaci igényekhez való igazítása, valamint az intermodális szállítási műveletek megkönnyítése.

               A legnagyobb hosszúságra vonatkozó korlátoktól való eltérés a járművek hátsó része tekintetében az aerodinamikai eszközök felszerelésére
                  3
                vonatkozott, a járművek első része
                  4
                tekintetében pedig a lekerekített, aerodinamikai szempontból kedvezőbb vezetőfülkékre.

               Ez a határozat a járművek első részével foglalkozik, azaz az (EU) 2015/719 irányelvvel módosított 96/53/EK irányelv 9a. cikkében említett vezetőfülkékkel. A szóban forgó rendelkezés egy sor feltételt állapít meg, többek között azt, hogy a járműnek meg kell felelnie a fordulási rádiuszra vonatkozóan az I. melléklet 1.5. pontjában meghatározott követelményeknek.

               A 96/53/EK irányelv
                  5
                módosításáról szóló javaslatot kísérő hatásvizsgálatában
                  6
                a Bizottság megállapította, hogy az (EU) 2015/719 irányelv módosítására irányuló jelenlegi javaslat tárgyát képező, a hosszúságra vonatkozó eltérések engedélyezése komoly előnyökkel járna. A járművek aerodinamikai szempontból kedvezőbb kialakítású hátsó részének és a hosszított vezetőfülkéknek köszönhetően nem csak jobb aerodinamikai teljesítmény érhető el, de az ilyen vezetőfülkék a gépjárművezetők számára jobb látási körülményeket, valamint fokozott biztonságot és kényelmet, és a többi úthasználó számára is fokozott biztonságot nyújtanak.

               Noha a bizottsági hatásvizsgálat a hosszított vezetőfülkékre vonatkozó rendelkezések hatálybalépése tekintetében nem szól esetleges moratóriumról, a jogalkotók közötti végső kompromisszum következtében – amely az (EU) 2015/719 irányelv 9a. cikkének (3) bekezdésében került elfogadásra – hároméves moratóriumról rendelkezik.

               A jelenlegi helyzetre tekintettel, és figyelembe véve, hogy a közúti közlekedésből származó CO2-kibocsátás az EU teljes CO2-kibocsátásának negyedét teszi ki, és hogy a közúti közlekedésből származó kibocsátás a 2015–2030 közötti időszakban az előrejelzések szerint 6 %-kal fog nőni, a Bizottság úgy véli, hogy a hosszított vezetőfülkéknek köszönhető előnyöket a lehető leggyorsabban ki kell aknázni. E kérdés súlyát a nehéz tehergépjárművek CO2-kibocsátására vonatkozó előírásokról szóló, a Bizottság által a harmadik mobilitási csomag keretében benyújtott javaslat is megerősíti, és kifejezetten hangsúlyozza az aerodinamikai vezetőfülkék fontosságát
                  7
               . A nehéz tehergépjárművekre vonatkozó jövőbeni CO2-kibocsátási előírások betartása ugyanis az energiahatékonyság javítását szolgáló különféle technológiák alkalmazását igényli, és ezek közül az aerodinamikai szempontból kedvező vezetőfülkék alkalmazása a légellenállás csökkentésének leghatékonyabb módja.

               A hatályos jogszabályokban szereplő moratórium azonban eltántorítja a gyártókat attól, hogy a nehéz tehergépjárművekre vonatkozó jövőbeni CO2-kibocsátási előírásokat a vezetőfülkék aerodinamikai jellemzőinek javítása révén teljesítsék. A moratórium emellett az innovációs elvvel és a minőségi jogalkotás elvével is szembemegy, mivel gátolja új technológiák és koncepciók kifejlesztését.

               A Bizottság ezért a 96/53/EK irányelv 9a. cikke (1) bekezdésének átültetésére rendelkezésre álló időszak lerövidítését javasolja. A 9a. cikk (3) bekezdésének javasolt új szövege is elegendő időt biztosítana a tagállamok számára a szükséges lépések megtételére.

               Ezzel összefüggésben a Bizottság az e határozat elfogadásához szükséges időt is figyelembe vette.

               Meg kell említeni továbbá először is azt, hogy a kérdés alapos tanulmányozása alapján elmondható, hogy a típus-jóváhagyási szabályokat érintő, a 9a. cikk (2) bekezdésben említett változások az 1230/2012/EU bizottsági rendelet
                  8
                módosításával bevezethetők. Az 1230/2012/EU bizottsági rendelet módosítása, amelyre a becslések szerint 2018 végén kerülhet sor, az általános biztonsági rendelethez kapcsolódó végrehajtási intézkedés
                  9
                formájában fog történni. Az e javaslatban szereplő új határidő figyelembe veszi ezt a tényt és várhatóan biztosítja, hogy a 96/53/EK irányelv 9a. cikke (1) bekezdését átültető nemzeti intézkedések az 1230/2012/EU bizottsági rendelet módosításával körülbelül azonos időben váljanak alkalmazandóvá.

               Másodszor, nincs szükség a változások – jelenleg a 96/53/EK irányelv 9a. cikkének (3) bekezdésében szereplő – pontos sorrendjének megtartására. Az érintett járművek közúti használatához a típus-jóváhagyási szabályok módosítására és a 96/53/EK irányelv 9a. cikkének (1) bekezdésében szereplő módosításra egyaránt szükség van. Ez utóbbi módosítás átültetése önmagában nem igényli a típus-jóváhagyási szabályok módosítását. Elegendő, ha a nemzeti szabályok a típusjóváhagyásról mint feltételről rendelkeznek, a 96/53/EK irányelv 9a. cikkének (1) bekezdése szerint.

               A javasolt módosítás teljes mértékben összhangban van a Bizottság által már elvégzett hatásvizsgálattal
                  10
               , amely – amint az fentebb is szerepel – nem vette fontolóra moratórium bevezetését. Ugyanezen okból e javaslat tekintetében nincs szükség külön hatásvizsgálat készítésére.

               •
                     Összhang a szabályozási terület jelenlegi rendelkezéseivel

               Ez a javaslat összhangban van a nehéz tehergépjárművek CO2-kibocsátására vonatkozó jelenlegi szakpolitikával, és támogatja azt. Emellett a közúti balesetek és halálesetek számának csökkentését célzó hatályos szakpolitikákkal is összhangban áll.

               E javaslat mindössze azon időpont korábbra hozására irányul, amelytől kezdődően alkalmazhatók a 2015/719/EU irányelvben már említett, aerodinamikai szempontból kedvezőbb és/vagy biztonságosabb vezetőfülkék, azaz nincs hatással az intermodális közlekedésre és a közúti közlekedés alternatíváinak térnyerésére irányuló általános célra.

               •
                     Összhang az Unió egyéb szakpolitikáival

               A javaslat közvetlenül hozzájárul a Juncker-Bizottság „Munkahelyteremtés, növekedés és beruházások” elnevezésű első számú politikai prioritásának megvalósításához, mivel lehetővé teszi a tehergépjármű- és alkatrész-gyártók számára az innovációt, és azt, hogy új nehéztehergépjármű-modelleket állítsanak elő. E javaslat célja továbbá, hogy a nehéz tehergépjárművek kibocsátásának csökkenése révén hozzájáruljon az „energiaunió és éghajlati politika” prioritásaihoz.

               2.
                     JOGALAP, SZUBSZIDIARITÁS ÉS ARÁNYOSSÁG

               •
                     Jogalap

               A javasolt módosítás jogalapja az Európai Unió működéséről szóló szerződés (EUMSZ) 91. cikkének (1) bekezdése.

               •
                     Szubszidiaritás

               A javaslat a 96/53/EK irányelv 9a. cikke (3) bekezdésében meghatározott határidő kiigazítására korlátozódik. Erről a kiigazításról csak maga az Unió rendelkezhet.

               Emellett a belső piaci torzulások csak úgy előzhetők meg, ha az új szabályok alkalmazásának kezdőnapja ugyanaz az időpont.

               •
                     Arányosság

               A szakpolitikai javaslat arányos a feltárt problémákkal, és nem lép túl az azok megoldásához szükséges mértéken. Az intézkedés konkrétan a 96/53/EK irányelv 9a. cikke (1) bekezdésének átültetéséhez rendelkezésre álló időszak kiigazítására korlátozódik, és a kiigazítással is elegendő időt biztosít a tagállamoknak a szükséges lépések megtételére.

               •
                     A jogi aktus típusának megválasztása

               Az irányelvek általában csak ugyanilyen típusú jogszabályok, azaz módosító irányelvek révén módosíthatók. Ebben az esetben azonban csupán a tagállamok számára megszabott határidő módosításáról van szó. Ezt a módosítást – természeténél fogva – a tagállamoknak nem kell átültetniük. Következésképpen a módosításnak határozat formáját kell öltenie.

               3.
                     AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

               Mivel e javaslathoz nem készült külön hatásvizsgálat, a Bizottság által már elvégzett hatásvizsgálatra (SWD (2013) 108 final) támaszkodik.

               4.
                     KÖLTSÉGVETÉSI VONZATOK

               A javasolt módosításnak nincsenek az Unió költségvetését érintő vonzatai.

               5.
                     EGYÉB ELEMEK

               •
                     A javaslat egyes rendelkezéseinek részletes magyarázata

               A javaslat főbb elemei az alábbiak:

               A 96/53/EK irányelv

               9a. cikk

               A 9a. cikk (3) bekezdése jelenlegi formájában az aerodinamikai szempontból kedvező vezetőfülkék alkalmazása tekintetében hároméves moratóriumról rendelkezik, amelyet a típusjóváhagyásra vonatkozó műszaki követelményeket érintő szükséges módosítások átültetésének vagy alkalmazásának napjától kezdődően kell alkalmazni.

               E javaslat értelmében a 9a. cikk (3) bekezdése úgy módosulna, hogy abból törlésre kerülne a hároméves moratórium, és egy rövidebb, de arányos határidő kerülne meghatározásra.

               2018/0130 (COD)

               Javaslat

               AZ EURÓPAI PARLAMENT ÉS A TANÁCS HATÁROZATA

               a 96/53/EK tanácsi irányelvnek a jobb aerodinamikai, energiahatékonysági és biztonsági teljesítményt biztosító vezetőfülkék esetében engedélyezett legnagyobb hosszúságra vonatkozó különös szabályok végrehajtási határideje tekintetében történő módosításáról

               AZ EURÓPAI PARLAMENT ÉS AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 91. cikke (1) bekezdésére,

               tekintettel az Európai Bizottság javaslatára,

               a jogalkotási aktus tervezete nemzeti parlamenteknek való megküldését követően,

               tekintettel az Európai Gazdasági és Szociális Bizottság véleményére
                  11
               ,

               tekintettel a Régiók Bizottságának véleményére
                  12
               ,

               rendes jogalkotási eljárás keretében,

               mivel:

               (1)A Közösségen belül közlekedő egyes közúti járművek nemzeti és a nemzetközi forgalomban megengedett legnagyobb méreteinek, valamint a nemzetközi forgalomban megengedett legnagyobb össztömegének megállapításáról szóló, 1996. július 25-i 96/53/EK tanácsi irányelvet
                  13
                az energiafelhasználás és a szén-dioxid-kibocsátás csökkentése, a jogszabálynak a technológiai fejlődéshez és a változó piaci igényekhez való igazítása, valamint az intermodális szállítási műveletek megkönnyítése céljából az (EU) 2015/719 európai parlamenti és tanácsi irányelv
                  14
                módosította.

               (2)A gépjármű-vezetőfülkék aerodinamikai jellemzőinek javításával jelentősen javítható a járművek energiahatékonysága. Ez a javulás azonban a legnagyobb hosszúságra vonatkozóan a 96/53/EK irányelvben meghatározott korlátok mellett a járművek hasznos teherbírásának csökkentése nélkül nem volt lehetséges. Ezért az (EU) 2015/719 irányelv a legnagyobb hosszúságra vonatkozó korlátoktól való eltérést vezetett be.

               (3)Az (EU) 2015/719 irányelv emellett az aerodinamikai szempontból kedvező vezetőfülkék alkalmazása tekintetében hároméves moratóriumról is rendelkezik, amelyet a típusjóváhagyására vonatkozó műszaki követelményeket érintő szükséges módosítások átültetésének vagy alkalmazásának napjától kezdődően kell alkalmazni.

               (4)Annak érdekében, hogy az aerodinamikai szempontból kedvezőbb kialakítású vezetőfülkéknek köszönhetően a nehéz tehergépjárművek energiahatékonysága, a gépjárművezetők jobb látási körülményei, fokozott biztonsága és kényelme, valamint a többi úthasználó fokozott biztonsága tekintetében elérhető előnyöket mielőbb ki lehessen aknázni, gondoskodni kell arról, hogy a szóban forgó, aerodinamikai szempontból kedvezőbb kialakítású vezetőfülkéket szükségtelen késedelem nélkül, a típusjóváhagyásra vonatkozó követelmények rendelkezésre állásától kezdődően alkalmazni lehessen.

               (5)A 96/53/EK tanácsi irányelvet ezért ennek megfelelően módosítani kell,

               ELFOGADTA EZT A HATÁROZATOT:

               1. cikk

               A 96/53/EK tanácsi irányelv 9a. cikkének (3) bekezdése helyébe a következő szöveg lép:

               „(3) Az (1) bekezdést [XXX] [a pontos dátumot a Kiadóhivatal illeszti be: 4 hónappal e határozat hatálybalépést követően]-tól/-től kezdődően kell alkalmazni.”

               2. cikk

               Ez a határozat az Európai Unió Hivatalos Lapjában való kihirdetését követő huszadik napon lép hatályba.

               Kelt Brüsszelben, -án/-én.

                  az Európai Parlament részéről
                        a Tanács részéről

                  az elnök
                        az elnök

                     (1)

                        HL L 235., 1996.9.17., 59. o.

                     (2)

                        HL L 115., 2015.5.6., 1. o.

                     (3)

                        A 8b. cikk.

                     (4)

                        A 9a. cikk.

                     (5)

                        COM(2013) 195 final.

                     (6)

                        SWD(2013) 108 final.

                     (7)

                        COM(2018) 284.

                     (8)

                        A Bizottság 1230/2012/EU rendelete (2012. december 12.) a 661/2009/EK európai parlamenti és tanácsi rendeletnek a gépjárművek és azok pótkocsijainak tömegével és méreteivel kapcsolatos típus-jóváhagyási előírások tekintetében történő végrehajtásáról és a 2007/46/EK európai parlamenti és tanácsi irányelv módosításáról (HL L 353., 2012.12.21., 31. o.).

                     (9)

                        A 661/2009/EU rendelet.

                     (10)

                        SWD(2013) 108 final.

                     (11)

                        HL C […], […], […]. o.

                     (12)

                        HL C […], […], […]. o.

                     (13)

                        HL L 235., 1996.9.17., 59. o.

                     (14)

                        Az Európai Parlament és a Tanács (EU) 2015/719 irányelve (2015. április 29.) a Közösségen belül közlekedő egyes közúti járművek nemzeti és a nemzetközi forgalomban megengedett legnagyobb méreteinek, valamint a nemzetközi forgalomban megengedett legnagyobb össztömegének megállapításáról szóló 96/53/EK tanácsi irányelv módosításáról (HL L 115., 2015.5.6., 1. o.).